KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2022. november 23-i ülésére)


TÁRGY: 		AZ ORSZÁGOS PETŐFI SÁNDOR TÁRSASÁGGAL MEGKÖTÖTT HASZONKÖLCSÖN-SZERZŐDÉS MÓDOSÍTÁSA  


Kiskőrös Város Önkormányzata (a továbbiakban: Önkormányzat) kizárólagos tulajdonát képezi a Kiskőrös 3138/A/3 hrsz-on nyilvántartott, természetben 6200 Kiskőrös, Pozsonyi utca 2. 1. emelet 3. szám alatti, 28,47 m2 alapterületű irodahelyiség (a továbbiakban: irodahelyiség).  

Kiskőrös Város Önkormányzatának Képviselő-testülete (a továbbiakban: Képviselő-testület) a 91/2006. számú határozatával az irodahelyiséget az Országos Petőfi Sándor Társaság (székhely: 6200 Kiskőrös, Pozsonyi utca 2.) (a továbbiakban: Társaság) részére ingyenes használatba adta – megállapodás keretén belül - 2016. november 15. napjáig. Az Önkormányzat – a Képviselő-testület 172/2016. számú határozata alapján – a Társasággal haszonkölcsön-szerződést kötött az irodahelyiség további ingyenes használatára 2021. november 15. napjáig. 
A veszélyhelyzet ideje alatt hatályos jogszabályok – a 2020. évi LVIII. törvény és a 2021. évi XCIX. törvény vonatkozó rendelkezései – alapján a haszonkölcsön szerződés hatálya, a Társaság írásbeli nyilatkozata alapján, 2022. december 31. napjáig meghosszabbodott.

2022 novemberében a Társaság elnöke kérelmet nyújtott be annak érdekében, hogy az Önkormányzat továbbra is biztosítsa a részükre rendelkezésre bocsátott helyiséget a Petőfi-hagyományok, Petőfi-kultusz ápolásának, mint kulturális közfeladat ellátása céljából. A kérelem alapján a 2016. december 09. napján megkötött haszonkölcsön-szerződés hatálya további 3 évre, 2023. január 01. napjától 2025. december 31. napjáig kerülne meghosszabbításra.  

A Társaság által használt irodahelyiség, a haszonkölcsön-szerződés 1. pontjában foglaltakkal ellentétben, 28,47 m2 alapterületű, ezért a szerződésben a helyiség alapterületére vonatkozó rendelkezést is módosítani szükséges. 

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján helyi közügyek, valamint a helyben biztosítható közfeladatok körében ellátandó helyi önkormányzati feladat a kulturális szolgáltatás, a kulturális örökség helyi védelme.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltak szerint nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az Nvtv. 11. § (10) bekezdésében foglaltak alapján a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. A hasznosításra irányuló szerződés határozatlan vagy legfeljebb 15 éves határozott időre köthető, amely időszak egy alkalommal legfeljebb 5 évvel meghosszabbító abban az esetben, ha a hasznosításra jogosult valamennyi kötelezettségét szerződésszerűen, késedelem nélkül teljesítette. E bekezdés szerinti korlátozás nem vonatkozik az állammal, költségvetési szervvel, önkormányzattal vagy önkormányzati társulással kötött szerződésre.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) önkormányzati rendeletének 27. § (4) bekezdésében foglaltak szerint az önkormányzati vagyon használati, hasznosítási jogának ingyenes átengedésére – az átengedés időtartamától függetlenül – értékhatár nélkül, a nemzeti vagyonról szóló törvényben foglaltakra figyelemmel a Képviselő-testület jogosult.

Fentiekre tekintettel javaslom, hogy a Képviselő-testület járuljon hozzá az Országos Petőfi Sándor Társasággal megkötött haszonkölcsön-szerződés módosításához a határozat-tervezetben, valamint annak mellékletét képező haszonkölcsön-szerződés módosításában foglaltak szerint.


Kiskőrös, 2022. november 15. 


	Domonyi László s.k.,
	polgármester







HATÁROZAT-TERVEZET


A Képviselő-testület

1. egyetért azzal, hogy a Kiskőrös Város Önkormányzata (a továbbiakban: Önkormányzat) és az Országos Petőfi Sándor Társaság között, az Önkormányzat kizárólagos tulajdonát képező, Kiskőrös belterület 3138/A/3 hrsz-on nyilvántartott, természetben 6200 Kiskőrös, Pozsonyi utca 2. 1. emelet 3. szám alatti, 28,47 m2 alapterületű irodahelyiség ingyenes használatára vonatkozó haszonkölcsön-szerződés a határozat-tervezet melléklete szerinti tartalommal módosításra kerüljön. 

1. felhatalmazza a polgármestert a határozat-tervezet mellékletét képező haszonkölcsön-szerződés módosításának aláírására.


Felelős: 	polgármester
Határidő: 	2022. december 31. 

